KIRJALLINEN KYSYMYS P-1989/99

esittäjä(t): Norbert Glante (PSE) komissiolle

(28. lokakuuta 1999)

Aihe: Komission toimet kirjojen hinnoittelujärjestelmästä tehtävän päätöksen valmistelussa

Euroopan parlamentti esitti 20. marraskuuta 1998 antamassaan päätöslauselmassa (B4-0991/98)(1) yhteisestä rajat ylittävästä kirjojen hinnoittelujärjestelmästä (Saksan ja Itävallan välinen kirjan hintojen sääntely) muun muassa seuraavaa:

2. Pyytää komissiota laatimaan luotettavia ja vertailukelpoisia indikaattoreita ja tietoa yleisestä tilanteesta ja yksittäisten jäsenvaltioiden ja EU:n kielialueiden kirjamarkkinoiden osa-alueiden tilanteesta ennen kuin se tekee lopullisen päätöksen ratkaisematta olevista menettelyistä;

4. Pyytää komissiota järjestämään kuulemistilaisuuden, johon osallistuvat rajat ylittävän kirjakaupan edustajat, hinnoittelujärjestelmästä sekä EY:n perustamissopimuksen 128 artiklan 4 kohdan merkityksestä ja muista näkökohdista, jotka liittyvät kilpailuun, kulttuuriin ja kuluttajapolitiikkaan;

5. Pyytää komissiota mukauttamaan kirjojen hinnoittelusopimusta koskevaa yhteisöpolitiikkaansa edellä mainittujen kulttuurivaatimusten mukaiseksi, erityisesti rajat ylittävillä kielialueilla, ja hyväksymään olemassa olevien kiinteiden hintojen järjestelmien jatkamisen, erityisesti samoilla kielialueilla;

6. Pyytää sitovien määräysten antamista, jotka mahdollistavat sen, että kansalliset hinnoittelujärjestelmät todetaan laillisiksi ja kilpailusääntöjen mukaisiksi ja niiden lisäksi myös kahdenväliset sopimukset hinnoittelujärjestelmistä saman kielialueen sisällä;

Mihin toimiin komissio on ryhtynyt Euroopan parlamentin esittämien pyyntöjen noudattamiseksi?

(1) EYVL C 379, 7.12.1998, s. 391.

Mario Montin komission puolesta antama vastaus

(15. marraskuuta 1999)

Saksan ja Itävallan välistä kirjan hintojen sääntelyä koskevan Euroopan parlamentin päätöslauselman (B4-0991/98) 2 kohdasta komissio toteaa, että tehdäkseen päätöksen saksalaisten ja itävaltalaisten kustantamoiden komissiolle ilmoittamasta rajatylittävästä kirjojen määrähintajärjestelmästä Saksassa ja Itävallassa sekä kyseisestä järjestelmästä tehdyistä lukuisista kanteluista komissio on tehnyt useita vuosia kattavan laajan tutkimuksen eri jäsenvaltioiden kirja-alasta, mukaan lukien Saksan ja Itävallan kustantamot ja kirjakaupat, sekä laatinut markkina-analyysin. Kyselyn aikana ilmoituksen tehneillä osapuolilla ja kantelijoilla on ollut tilaisuus toimittaa komissiolle tietoja yhteisön kirjamarkkinoiden tilanteesta. Tämän vuoksi komissiolla on käytettävissään kaikki lopullisen kannan muodostamiseen tarvittavat luotettavat indikaattorit ja tiedot.

Mainitun päätöslauselman 4 kohdan osalta komissio muistuttaa, että voimassa olevien menettelysääntöjen mukaisesti(1) komissio järjesti mainituissa asioissa 16. ja 17. syyskuuta 1998 kuulemistilaisuuden osapuolille, kantelijoille ja kolmansille, mukaan lukien kirjailijoiden edustajat. Komissio halusi näin varmistaa, että menettelyn aikana kaikkien osapuolten oikeudet otetaan täysin huomioon.

Arvoisan parlamentin jäsenen mainitseman päätöslauselman 5 ja 6 kohdan osalta komissio haluaa muistuttaa, että komission päätöksen on perustuttava EY:n perustamissopimuksessa määrättyihin oikeudellisiin puitteisiin sellaisina kuin yhteisöjen tuomioistuimet ovat ne vahvistaneet. Rajatylittäviä kirjojen määrähintajärjestelmiä koskevassa tutkimuksessa on siten otettava huomioon EY:n perustamissopimuksen 81 (ent. 85) artiklan ja sitä seuraavien artiklojen kilpailusäännöt sekä EY:n perustamissopimuksen 151 (ent. 128) artiklan 4 kohdassa esitetty kulttuuria koskeva näkökohta. Kyseiset määräykset mahdollistavat tapauskohtaisen analyysin, jossa voidaan ottaa huomioon kaikki keskeiset näkökohdat, mukaan lukien kulttuuritekijät. Komission vastaavissa asioissa aiemmin tekemät päätökset ja yhteisöjen tuomioistuinten oikeuskäytäntö(2) kuvastavat tätä lähestymistapaa.

EY:n perustamissopimuksen 151 artiklan 4 kohdassa velvoitetaan komissio ottamaan huomioon kulttuuriin liittyvät näkökohdat muiden perustamissopimuksen määräysten mukaisessa toiminnassaan, jotta varmistettaisiin yhteisön kulttuurien monimuotoisuuden kunnioittaminen ja edistäminen. Soveltaessaan EY:n perustamissopimuksen kilpailusääntöjä komissio tutkii siten myönteisessä hengessä, onko sopimuksella tai menettelytavalla kulttuuritavoitteita tai kulttuuriin liittyviä määräyksiä, jotka näkyvät myös käytännössä ja joilla voidaan perustella kilpailurajoitusten olevan suhteutettuja niille asetettuihin tavoitteisiin. EY:n perustamissopimuksen 81 artiklan 3 kohdan nojalla komissio voi myöntää poikkeuksen kilpailua rajoittaville sopimuksille tai menettelytavoille, jos kuluttajille koituvat edut ylittävät heille aiheutuvat haitat ja jos kyseiset sopimukset tai menettelytavat rajoittuvat tavoitteidensa toteuttamisen kannalta välttämättömään eivätkä poista kilpailua merkittävältä osalta kysymyksessä olevia tuotteita. Komissio ottaa huomioon myös muutokset, joita osapuolet voivat tehdä kyseisiin sopimuksiin tai menettelytapoihin. Kulttuurin edistäminen

voidaan katsoa kuluttajille koituvaksi eduksi tämän määräyksen perusteella. EY:n perustamissopimuksen 151 artiklan 4 kohdan nojalla rajatylittävälle kirjojen määrähintajärjestelmälle voidaan siten myöntää poikkeus ainoastaan, jos kyseinen sopimus tai menettelytapa täyttää kaikki EY:n perustamissopimuksen 81 artiklan 3 kohdan edellytykset, mikä merkitsee sitä, että niistä on osoitettava olevan selvää hyötyä kulttuurille.

(1) Ks. 6 päivänä helmikuuta 1962 annetun asetuksen N:o 17, perustamissopimuksen 85 ja 86 artiklan ensimmäisen täytäntöönpanoasetuksen, 19 artikla (EYVL 13, 21.2.1962, suomenk. erityispainos alue 8, nide 1, s. 8), sellaisena kuin se on viimeksi muutettuna asetuksella (EY) 1216/1999 (EYVL L 148, 15.6.1999), ja komission asetus N:o 1999/63/ETY, annettu 25 päivänä heinäkuuta 1963, neuvoston asetuksen N:o 17 19 artiklan 1 ja 2 kohdassa säädetyistä kuulemisista (EYVL 127, 20.8.1963, suomenk. erityispainos alue 8, nide 1, sivu 32); asetus N:o 1999/63/ETY on sittemmin kumottu ja korvattu komission asetuksella (EY) 2842/98, annettu 22 päivänä joulukuuta 1998, kuulemisesta tietyissä EY:n perustamissopimuksen 85 ja 86 artiklan mukaisissa menettelyissä (EYVL L 354, 30.12.1998).

(2) Ks. komission päätös, tehty 25 päivänä marraskuuta 1981, asiassa VBBB ja VBVB (EYVL L 54, 25.2.1982) ja komission päätös, tehty 12 päivänä joulukuuta 1988, asiassa Publishers Association Net Book Agreements (EYVL L 22, 26.1.1989) sekä yhdistetyt asiat 43 ja 63/82, VBVB ja VBBB v. komissio, yhteisöjen tuomioistuimen tuomio 17. tammikuuta 1984 (Kok. 1984, s. 17), asia T-66/89, Publishers Association v. komissio, ensimmäisen oikeusasteen tuomioistuimen tuomio 9. heinäkuuta 1992 (Kok. 1992, s. II-1995) ja asia C-360/92 P, Publishers Association v. komissio, tuomio 17. tammikuuta 1995 (Kok. 1995, s. I-23).